Tað var kalt at spæla í Sørvági í dag, altso í veðrinum. Seinna hálvleik var veðrið tó heilt gott, og hetta avspeglar eisini væl okkara spæl. Í fyrra hálvleiki vóru gestirnir betri enn vit og hálvleiksstøðan sigur mest um okkara mann við góða forminum, liðskiparan Tór-Ingar Akselsen. Tór-Ingar átti heiðurin av báðum fyrstu málunum. Fyrst í 22. minutti, og so móti endanum av fyrra hálvleiki, tá málverjin hjá Víkingi mátti lata returin frá skotinum hjá Tór-Ingari út til Holgar, sum bankaði hann í kassan. Í seinna hálvleiki áttu vit tað, sum var. Víkingur vóru trýstir afturá og svaraðu bert aftur við onkrari einstakari kontraroynd. Fyrsta málið í seinna hálvleiki fingu vit eftir bert 8 minuttir. Rógvi trekti av sínum plássið á vinstra bakki innyvir miðjuni við bóltinum, eftir samanspæl endaði bólturin hjá Ásmundi á høgra veingi, sum spældi Rógva ígjøgnum. Púra leysur við málmanninum var Rógvi púra tryggur og snaraði bóltin við innari síðu út við handaru stong. Sera væl spælt og eins væl avsluttað! Móti endanum fingu vit enn eitt mál og vunnu tískil 4-0 fyri aðru ferð í trekk. Tað var Tór-Ingar, sum aftur skoraði tvey, eins og seinasta dyst. Staddur úti í høgru síðu vendi hann sær við bóltinum, sleyt seg leysan millum tveir og setti beina kós móti málinum. Komin inní brotsteigin í høgru, smekkaði hann til, eitt flatt skot við ristini út við handaru stong. Sera flott avrik! 4-0 var endaliga støðan, og vit kunnu fegnast um enn ein sigur. Næsti dystur verður leygardagin á Skála, har ein uppflytingarkandidatur bíðar okkum: Skála, sum við 2-0 sigrið á EB-Streymi í dag hava vunnið seg upp á 4. pláss.